# 2.3. Metodoloxía

# Metodoloxía

Este REA está dentro do marco pedagóxico do proxecto cREAGAL do que forma parte.

Dende o punto de vista metodolóxico, este REA é fundamentalmente activo e participativo, favorecendo o traballo individual e cooperativo do alumnado na aula.

As liñas de actuación no proceso de ensino e aprendizaxe son a base nas que se asenta a metodoloxía que se segue nesta proposta didáctica para que sexa activa e participativa.

Utilizaranse distintas metodoloxías buscando a acción educativa máis axeitada en función do momento e contidos que se tratan e que, ademais, sirvan para atender os distintos ritmos de aprendizaxe.

Tamén se intentará que a organización da aula sexa o máis axeitada para o desenvolvemento do traballo en equipo, sempre en coordinación co resto do profesorado. Tamén inclúe a presentación do traballo final fóra da aula, a emisión en directo do programa, que é o resultado do reto, co que iso implica de posta en valor do traballo realizado.

PRINCIPIOS METODOLÓXICOS

- Busca dunha aprendizaxe significativa: por distintos medios obteremos información das ideas previas que posúe o alumnado (preguntas na aula, exploración, actividades de coñecementos previos...), sobre todo na fase 1, para que partindo destes coñecementos, cada alumno e cada alumna poida enriquecer, modificar e reorganizar os seus esquemas cognitivos.
- Busca dunha aprendizaxe funcional: é moi importante que o alumnado coñeza a utilidade dos contidos tratados. Para conseguilo, introdúcense os contidos a partir de situacións que hai que resolver e nas que aplican os coñecementos adquiridos para a súa resolución.
- Fomento da reflexión persoal sobre o proceso de aprendizaxe, de xeito que o alumnado valore o seu progreso e poida corrixir os erros cometidos. Iso faise principalmente a través do Diario de aprendizaxe.
- Promoción da colaboración entre o alumnado, para que así sexan conscientes das vantaxes de intercambiar información, unir esforzos e do apoio mutuo. Para iso, neste REA hai dinámicas en parella, en grupos de catro e en grande grupo. No resultado individual, en parella e grupal inflúe todo o traballo individual, en parella e grupal.

TIPOLOXÍA DE ACTIVIDADES E DINÁMICAS DE APRENDIZAXE

- Pártese dun reto que se ten que resolver, para o que hai que ir explorando, adquirindo coñecementos, resolvendo situacións, cooperando..., para poder levado a cabo.
- Inclúense actividades interactivas para facer no propio ordenador con actividades para facer por escrito no caderno ou oralmente na clase.
- Contémplanse dinámicas individuais (tarefas interactivas, diario de aprendizaxe, actividades no caderno...), dinámicas en parella, dinámicas en grupos de catro persoas e dinámicas en grande grupo.
- Propóñense actividades escritas e actividades orais.
- Todo o REA está baseado en actividades multinivel. Nuns casos porque xa se ofrecen diversos niveis e opcións da propia actividade e noutros, nas actividades máis abertas e de creación, porque o nivel de esixencia e os resultados deben estar en relación co punto de partida de cada alumna e alumno.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)